Фи щIэныгъэм хэвгъахъуэ!
ЩIы хъурейм я махуэгъэпсым зэритымкIэ, щIышылэм и 25-р Татьянэ и махуэщ. Тхыдэм къызэрыхэщыжымкIэ, зи диныр пэжу зезыхьэ, Татьянэ цIэ дахэр зиIа бзылъхугъэ цIыкIур а махуэм яукIауэ щытащ. Ди къэралым а махуэм дэщIыгъуу щагъэлъапIэ Студентхэм я махуэшхуэри. Абы и щхьэусыгъуэр 1755 гъэм щIышылэм и 25-м, Татьянэ щихъым и фэеплъ махуэм ирихьэлIэу, пащтыхь гуащэ Елизаветэ и унафэкIэ Урысейм щыяпэ университет Москва къыщызэIуахауэ зэрыщытарщ. Апхуэдэу мелыIыч пщащэм и махуэм купщIэщIэ игъуэтащ. Иджы ар зыгъэлъапIэр Татьянэ цIэр зезыхьэ хъыджэбзхэм я закъуэкъым, атIэ урысей студент псоми зэдаIэт.
Махуэшхуэр Iэтауэ щагъэлъапIэ ди къэралым и еджапIэ нэхъыщхьэхэм. Студентхэм къызэрагъэпэщ зэпеуэ зэмылIэужьыгъуэхэр, ахэр жыджэру хэтщ гъэлъэгъуэныгъэхэм, я зэфIэкIхэмкIэ зэдэгуашэу. Москва студентхэр щызэхуос Воробьёвы бгы цIыкIухэм. Абдеж щокIуэкI концертышхуэхэр, къафэхэр, джэгухэр. Студентхэм ядэщIыгъущ я егъэджакIуэхэр, еджапIэ нэхъыщхьэхэм я унафэщIхэр.
Къэбэрдей-Балъкъэрми екIуу щагъэлъэпIэнущ Урысей студентхэм я махуэр. Ди республикэм и еджапIэ нэхъыщхьэхэм щIышылэм и 25-м щекIуэкIынущ махуэшхуэм хуэгъэпса зэхыхьэ купщIафIэ, гъэщIэгъуэн куэд. Апхуэдэу КъБКъУ-м щызэхэтынущ «Сэ КъБКъУ-м сристудентщ» акцэр. ЩIалэгъуалэр зэпеуэнущ лъэпкъ шхыныгъуэ нэхъыфIхэр гъэхьэзырынымкIэ. Сокуров Александр и мастерскойм къыщызэрагъэпэщынущ «КъБКъУ-м и студенткэ» фIэщыгъэр зиIэ университетпсо пщащэ зэпеуэ.
Студент щIалэгъуалэм махуэшхуэм и саулыкъукIэ ирагъэкIуэкI Iуэхугъуэхэм Iэмал имыIэу зыкърагъэхьэлIэнущ университетым и ректор Алътуд Юрий, еджапIэ нэхъыщхьэм и президент Къарэмырзэ Барэсбий, абы и щIэныгъэлIхэр, IэщIагъэлIхэр.
Зыщыщ лъэпкъымрэ зэрыт ныбжьымрэ емылъытауэ, Студентхэм я махуэр (Татьянэ и махуэр) ягъэлъэпIэнущ щIэныгъэ нэхъыщхьэ зэгъэгъуэтыным пыщIа цIыху куэдым.
ЖЫЛАСЭ Маритэ.
